NACRT ZAKONA

O IZMENAMA I DOPUNAMA

ZAKONA O JEDINSTVENOM BIRAČKOM SPISKU

Član 1.

 U Zakonu o jedinstvenom biračkom spisku („Službeni glasnik RS“, br. 104/09, 99/11 i 44/24), u članu 14. posle stava 2. dodaju se novi st. 3. do 5, koji glase:

 „Nakon zaključenja biračkog spiska, ministarstvo nadležno za poslove uprave u cilju izlaganja biračkog spiska građanima, na svojoj veb-prezentaciji, omogućava uvid u podatke o biračima (ime, ime jednog roditelja i prezime i naznaku da li je birač u izvod iz biračkog spiska upisan po osnovu prebivališta ili boravišta) razvrstanim po biračkim mestima za područje jedinice lokalne samouprave, kao i u podatke o broju birača po domaćinstvu, odnosno adresi i broju stana.

 Pristup podacima iz stava 3. ovog člana omogućava se prethodnim unošenjem podatka o jedinstvenom matičnom broju građana i registarskom broju lične karte, odnosno broju pasoša, zainteresovanog lica koje pristupa podacima na veb-prezentaciji ministarstva nadležnog za poslove uprave.

 Opštinska, odnosno gradska uprava na svakih sedam dana objavljuje na veb-prezentaciji ministarstva nadležnog za poslove uprave podatke o broju promena u delu biračkog spiska za područje te jedinice lokalne samouprave, kao i pravni osnov tih promena za prethodnih sedam dana. Nakon zaključenja biračkog spiska, navedene podatke objavljuje ministarstvo nadležno za poslove uprave na svojoj veb-prezentaciji.“.

Član 2.

 Član 21. menja se i glasi:

„Član 21.

 Od pravnosnažnosti proglašene izborne liste, pravo uvida u sve podatke o biračima u biračkom spisku, osim jedinstvenog matičnog broja građana, ima i podnosilac proglašene izborne liste, preko lica koje za to ovlasti, putem posebnog modula na veb-prezentaciji ministarstva nadležnog za poslove uprave, kojem se pristupa uz prijavu dvofaktorskom autentikacijom.

 Podnosilac proglašene izborne liste ima pravo i da nadležnom organu podnese zahtev za promenu u biračkom spisku, uz koji se moraju priložiti ovlašćenje birača na kojeg se zahtev odnosi i odgovarajući dokazi.

 Pravo iz stava 1, ovog člana se može ostvariti tek nakon potpisivanja pismene izjave o poverljivosti podataka kojom se potvrđuje da je lice koje pristupa podacima upoznato sa obavezom da prilikom pristupa podacima iz biračkog spiska mora postupati u skladu sa zakonom kojim je uređena zaštita podataka o ličnosti i isključivo u svrhu ovlašćenja koja mu je ovim zakonom povereno.

 Obrazac izjave iz stava 3. ovog člana propisuje ministar nadležan za poslove uprave.“.

Član 3.

 U članu 22. posle stava 2. ~~dodaje se novi stav 3. koji glasi~~ dodaju se novi st. 3. i 4. koji glase:

 „Pravo nadzora nad ažuriranjem biračkog spiska imaju i članovi ~~stalnog sastava~~ Republičke izborne komisije, koji u vršenju tog nadzora imaju pravo uvida u sve podatke o biračima u biračkom spisku, osim jedinstvenog matičnog broja građana, putem posebnog modula na veb-prezentaciji ministarstva nadležnog za poslove uprave, kojem se pristupa uz prijavu dvofaktorskom autentikacijom.

 Pravo iz stava 3. ovog člana se može ostvariti tek nakon potpisivanja pismene izjave iz člana 21. stav 3. ovog zakona.“.

Član 4.

 Posle Glave VI. dodaje se Glava VIa i član 24a koji glase:

„VIa ZAŠTITA PODATAKA O LIČNOSTI

Član 24a

 Sva lica koja po bilo kom osnovu predviđenim ovim zakonom imaju pristup podacima o ličnosti u biračkom spisku dužna su da sa tim podacima postupaju u skladu sa zakonom kojim je uređena zaštita podataka o ličnosti i isključivo u svrhu vršenja ovlašćenja koja su im ovim zakonom poverena.

 Lični podaci birača kojima se pristupa u biračkom spisku ne smeju se koristiti u političke svrhe, za potrebe vođenja izborne kampanje niti na drugi način zloupotrebljavati.“.

Član 5.

 U svrhu sprovođenja revizije i utvrđivanja činjeničnog stanja o upravljanju, vođenju i tačnosti biračkog spiska, kontrolisanja tačnosti i postupka ažuriranja biračkog spiska i doprinosa povećanju transparentnosti i poverenja građana u birački spisak, obrazuje se privremena komisija za reviziju, verifikaciju i kontrolu tačnosti i ažuriranja biračkog spiska (u daljem tekstu: Komisija).

Član 6.

 Zadatak Komisije je da u roku od devet meseci od imenovanja članova Komisije izvrši reviziju biračkog spiska i da, u roku od 30 dana od izvršene revizije, o tome podnese izveštaj Narodnoj skupštini.

 Izveštaj o izvršenoj reviziji biračkog spiska sadrži predlog preporuka za unapređenje tačnosti i ažuriranja biračkog spiska.

Član 7.

 U svrhu izvršenja zadatka iz člana 6. ovog zakona, Komisija je ovlašćena da:

 1) analizira podatke iz biračkog spiska spiska i drugih evidencija od značaja za vođenje biračkog spiska na nivou ličnih podataka (ime, ime oca, prezime, mesto i adresa prebivališta);

 2) analizira pravnu valjanost rešenja na osnovu kojih se vrše promene u biračkom spisku;

 3) analizira/prati statističke parametre kretanja biračkog spiska;

 4) analizira proces ažuriranja i autorizacije nad promenama u biračkom spisku;

 5) analizira podatke o sprovedenim inspekcijskim nadzorima i predloženim odnosno naloženim merama u postupku inspekcijskog nadzora nad primenom propisa kojim se uređuje jedinstveni birački spisak;

 6) analizira podatke ministarstva nadležnog za unutrašnje poslove o kretanju stanovništva i usklađenosti sa podacima u biračkom spisku;

 7) analizira postupanja službenika ministarstva nadležnog za unutrašnje poslove zaduženih za poslove sa građanima (odobravanje prebivališta i boravišta građana);

 8) inicira terensku kontrolu birača na osnovu analiza biračkog spiska, koju sprovodi ministarstvo nadležno za unutrašnje poslove;

 9) inicira otklanjanje utvrđenih nepravilnosti u biračkom spisku;

 10) inicira pokretanje postupaka za utvrđivanje odgovornosti ako u postupku utvrđivanja činjenica o upravljanju i tačnosti biračkog spiska nađe da postoje osnovi sumnje da je došlo do kršenja zakona tako što povredu zakona prijavljuje nadležnim organima;

 11) pribavlja podatke nadležnih organa o statističkim kretanjima u biračkom spisku, prebivalištu, boravištu, pasivizaciji i drugim relevantnim podacima u vezi sa biračkim spiskom;

 12) izrađuje periodične izveštaje o statusu biračkog spiska;

 13) inicira kampanju za edukaciju birača o ažuriranju biračkog spiska u saradnji sa javnim medijskim servisima, ministarstvom nadležnim za poslove uprave i Republičkom izbornom komisijom;

 14) inicira saradnju relevantnih institucija radi efikasnog sprovođenja mera za unapređenje integriteta biračkog spiska;

 15) sprovodi druge analize neophodne da bi se utvrdio stepen integriteta postupka ažuriranja biračkog spiska.

 16) analizira i poredi evidencije građana (matične knjige i druge evidencije) koje su od značaja za vođenje biračkog spiska;

 17) analizira postupanja i ovlašćenja službenika koji vode birački spisak, kao i obuke koji oni prolaze;

 18) analizira opremu (softver i hardver) na nivou specifikacije i bezbednost opreme koju službenici koriste u vođenju evidencija građana (matične knjige i drugi registri) koje su od značaja za vođenje biračkog spiska;

 19) analizira bezbednost baza podataka (prostorije, serveri), evidencija građana (matične knjige i druge evidencije) koje su od značaja za vođenje biračkog spiska;

 20) analizira zakonska i podzakonska akta koja uređuju način vođenja evidencija građana (matične knjige i druge evidencije) koje su od značaja za vođenje biračkog spiska;

 21) analizira podatke republičkog organa nadležnog za poslove statistike i drugih organa koji su zaduženi za poslove statistike i poredi ih s podacima iz evidencija građana (matične knjige i druge evidencije), kao i s podacima iz biračkog spiska.

 Svi organi državne uprave, teritorijalne autonomije i jedinica lokalne samouprave dužni su da Komisiji, na njen zahtev, dostave sve podatke i informacije koje su od značaja za vođenje biračkog spiska i promene u biračkom spisku a odnose se na utvrđivanje tačnosti izvršenih upisa, odnosno promena u biračkom spisku.

Član 8.

 Izveštaj o izvršenoj reviziji biračkog spiska sa predlozima preporuka razmatraju nadležni odbori Narodne skupštine, u roku od 30 dana od dana njegovog podnošenja Narodnoj skupštini.

 Nakon razmatranja izveštaja o izvršenoj reviziji biračkog spiska, nadležni odbori, u skladu sa predlozima preporuka Komisije, utvrđuju preporuke za unapređenje tačnosti i ažuriranja biračkog spiska i dostavljaju ih nadležnim organima i organizacijama, kao i Komisiji.

 Nadležni organi i organizacije su dužni da po preporukama iz stava 2. ovog člana postupe u roku od 120 dana od dana prijema.

Član 9.

 Nakon podnošenja izveštaja o izvršenoj reviziji biračkog spiska, Komisija vrši nadzor nad vođenjem i ažuriranjem biračkog spiska i primenom preporuka nadležnih odbora Narodne skupštine. ~~i o tome podnosi izveštaj Narodnoj skupštini, u roku od 30 dana od isteka roka iz člana 8. stav 3. ovog zakona za primenu preporuka nadležnih odbora Narodne skupštine.~~

 Nadzor iz stava 1. ovog člana Komisija vrši do dana raspisivanja prvih narednih republičkih izbora, a ne kraće od šest meseci od dana podnošenja izveštaja o izvršenoj reviziji, nakon čega je dužna da u roku od 30 dana o izvršenom nadzoru podnese izveštaj Narodnoj skupštini.

 U vršenju nadzora iz stava 1. ovog člana, članovi Komisije imaju pravo uvida u sve podatke o biračima u biračkom spisku, osim jedinstvenog matičnog broja građana, putem posebnog modula na veb-prezentaciji ministarstva nadležnog za poslove uprave, kojem se pristupa uz prijavu dvofaktorskom autentikacijom.

Član 10.

 Mandat Komisije prestaje podnošenjem izveštaja iz člana 9. stav 1. ovog zakona, odnosno istekom roka za njegovo podnošenje, a najkasnije 2. marta 2027. godine.

 Nov saziv Narodne skupštine može, na predlog nadležnog odbora, da obrazuje novu komisiju za vršenje ponovne revizije biračkog spiska.

Član 11.

 Komisiju čine deset članova i njihovi zamenici koje imenuje Narodna skupština.

 Osam članova Komisije i njihovi zamenici imenuju se na predlog poslaničkih grupa u Narodnoj skupštini, dok se dva člana Komisije i njihovi zamenici imenuju na predlog udruženja koja su od strane Republičke izborne komisije dobila ovlašćenja za posmatranje najmanje tri izborna postupka i objavila najmanje tri izveštaja o nalazima posmatranja tih izbornih postupaka.

 Nakon imenovanja, članovi i zamenici članova Komisije potpisuju pismenu izjavu o poverljivosti podataka kojom potvrđuju da su upoznati sa obavezom da prilikom pristupa ličnim podacima u vršenju zadataka Komisije moraju postupati u skladu sa zakonom kojim je uređena zaštita podataka o ličnosti i isključivo u svrhu ovlašćenja koja su im ovim zakonom poverena.

 Obrazac izjave iz stava 4. ovog člana utvrđuje generalni sekretar Narodne skupštine.

Član 12.

 Za člana i zamenika člana Komisije može biti predloženo samo lice:

 1) koje je državljanin Republike Srbije i ima prebivalište na teritoriji Republike Srbije;

 2) koje ima visoko obrazovanje iz pravnih, matematičkih, demografskih, informacionih ili ekonomskih nauka ili društveno-statističkih i drugih srodnih naučnih oblasti i najmanje pet godina radnog iskustva u struci.

 Za člana ili zamenika člana Komisije ne može da bude predloženo odnosno izabrano lice koje je narodni poslanik ili koje je zaposleno, izabrano, imenovano ili postavljeno u ministarstvu nadležnom za poslove uprave ili ministarstvu nadležnom za unutrašnje poslove.

Član 13.

 Pet najvećih poslaničkih grupa u Narodnoj skupštini koje su ~~glasale za izbor Vlade~~ deo parlamentarne većine predlažu svaka po jednog člana i jednog zamenika člana Komisije.

 Tri najveće opozicione poslaničke grupe u Narodnoj skupštini (poslaničke grupe koje nisu ~~glasale za izbor Vlade~~ deo parlamentarne većine) predlažu svaka po jednog člana i jednog zamenika člana Komisije.

 Udruženja, zajedničkim dogovorom, predlažu dva člana i dva zamenika člana Komisije.

Član 14.

 Predlozi kandidata za članove i zamenike članova Komisije podnose se odboru Narodne skupštine nadležnom za upravu (u daljem tekstu: nadležni odbor) u roku od 15 dana od dana stupanja na snagu ovog zakona.

Predlog kandidata sadrži:

 1) ime i prezime kandidata;

 2) datum i mesto rođenja kandidata;

 3) adresu stanovanja, broj telefona i adresu za prijem elektronske pošte kandidata;

 4) podatke o obrazovanju kandidata;

 5) podatke o radnom iskustvu kandidata.

 Uz predlog kandidata dostavlja se:

 1) pismena saglasnost kandidata da prihvata kandidaturu za člana Komisije, koja sadrži njegovo ime, prezime i jedinstveni matični broj građana i izjavu da ne postoje smetnje za izbor u Komisiju iz člana 12. stav 2. ovog zakona;

 2) isprava o očitanoj ličnoj karti sa mikrokontrolerom (čipom), odnosno fotokopija lične karte bez mikrokontrolera kandidata;

 3) dokaz o stečenom visokom obrazovanju;

 4) dokaz o radnom iskustvu u struci.

 Udruženja uz predlog kandidata dostavljaju i dokaz o ispunjenosti uslova iz člana 11. stav 2. ovog zakona.

Član 15.

Nadležni odbor, u roku od sedam dana od isteka roka za predlaganje članova i zamenika članova Komisije razmatra podnete predloge i ispituje da li su predloge podneli ovlašćeni predlagači i da li kandidati za članove i zamenike članova Komisije ispunjavaju uslove za izbor u Komisiju.

 Predlog koji nije podnet od ovlašćenog predlagača u smislu čl. 11. i 13. ovog zakona nadležni odbor neće razmatrati, o čemu pismenim putem obaveštava podnosioca tog predloga.

 Ako neka poslanička grupa koja je ovlašćeni predlagač ne dostavi predlog kandidata za člana i zamenika člana Komisije, nadležni odbor će se pismenim putem obratiti sledećoj poslaničkoj grupi kojoj bi prema veličini pripalo pravo predlaganja lica u Komisiju, zahtevom da ta poslanička grupa dostavi predlog kandidata za člana i zamenika člana Komisije u roku od sedam dana od dana prijema zahteva.

 Ako nadležni odbor utvrdi da neki od predloženih kandidata za člana, odnosno zamenika člana Komisije ne ispunjava uslove za članstvo u Komisiji, uputiće zahtev predlagaču koji je predložio tog kandidata da podnese novi predlog kandidata u roku od sedam dana od dana prijema zahteva.

Član 16.

 Nadležni odbor utvrđuje listu od deset kandidata za članove i deset kandidata za zamenike članova Komisije (u daljem tekstu: Lista kandidata), koju podnosi Narodnoj skupštini na razmatranje i usvajanje.

 Predsednik Narodne skupštine je dužan da Listu kandidata uvrsti u predlog dnevnog reda prve naredne sednice Narodne skupštine.

 O Listi kandidata Narodna skupština odlučuje u celini.

 Ako Lista kandidata ne dobije potrebnu većinu glasova, postupak predlaganja članova i zamenika članova Komisije se ponavlja u roku od 15 dana od dana završetka sednice Narodne skupštine na kojoj se glasalo o Listi kandidata.

Član 17.

 Članu i zameniku člana Komisije mandat prestaje po sili zakona, a Narodna skupština po službenoj dužnosti utvrđuje prestanak njegovog mandata:

 1) u slučaju smrti;

 2) ako izgubi izborno pravo;

 3) ako je pravnosnažnom sudskom odlukom osuđen na kaznu zatvora u trajanju od najmanje 6 meseci;

 4) ako izgubi radnu sposobnost;

 5) ako bude izabran za narodnog poslanika.

 Narodna skupština razrešava dužnosti člana, odnosno zamenika člana Komisije:

 1) ako podnese ostavku;

 2) ako se naknadno utvrdi da ne ispunjava uslove za članstvo u Komisiji propisane ovim zakonom;

 3) ako bez opravdanog razloga propusti ili odbije da obavlja dužnost člana, odnosno zamenika člana Komisije u periodu od najmanje mesec dana neprekidno.

 Član odnosno zamenik člana Komisije ostavku podnosi u pismenom obliku predsedniku Narodne skupštine, a potpis podnosioca mora biti overen u skladu sa zakonom kojim se uređuje overavanje potpisa.

Član 18.

 Novog člana, odnosno zamenika člana Komisije predlaže ovlašćeni predlagač koji je predložio člana, odnosno zamenika člana Komisije kome je mandat prestao po sili zakona, odnosno koji je razrešen dužnosti, u roku od 15 dana od dana utvrđivanja prestanka mandata po sili zakona, odnosno razrešenja dužnosti člana, odnosno zamenika člana Komisije.

 Narodna skupština bira novog člana, odnosno zamenika člana Komisije u roku od 45 dana od dana utvrđivanja prestanka mandata po sili zakona, odnosno od dana razrešenja dužnosti člana, odnosno zamenika člana Komisije.

 Na postupak izbora novog člana, odnosno zamenika člana Komisije shodno se primenjuju odredbe čl. 15. i 16. ovog zakona.

Član 19.

 Komisija odlučuje dvotrećinskom većinom glasova svih članova Komisije, s tim da je za donošenje odluke potrebno da za nju glasa najmanje jedan član imenovan na predlog poslaničke grupe u Narodnoj skupštini koja je glasala za izbor Vlade, najmanje jedan član imenovan na predlog opozicione poslaničke grupe u Narodnoj skupštini, kao i jedan član imenovan na predlog udruženja.

 Zamenik člana Komisije zamenjuje člana Komisije u slučaju njegovog odsustva ili prestanka mandata, do izbora novog člana Komisije.

 Zamenik člana Komisije ima pravo glasa u odsustvu člana Komisije koga zamenjuje.

 Zamenik člana Komisije ima ista prava i dužnosti kao i član Komisije kojeg zamenjuje.

Član 20.

 Prvu sednicu Komisije saziva predsednik Narodne skupštine.

 Komisija na prvoj sednici:

 1) bira tri člana Komisije, od kojih je jedan imenovan na predlog poslaničkih grupa koje su ~~glasale za izbor Vlade~~ deo parlamentarne većine, jedan imenovan na predlog opozicionih poslaničkih grupa i jedan imenovan na predlog udruženja, koji će se na ~~mesec dana~~ tri meseca smenjivati na funkciji predsednika Komisije, s tim da će prvi predsednik biti član koji je imenovan na predlog udruženja;

 2) donosi Poslovnik o radu, kojim bliže uređuje organizaciju i način svog rada;

 3) donosi Plan rada Komisije.

Član 21.

 Predsednik Komisije saziva sednice Komisije, predsedava sednicama, stara se o redu na sednicama, kao i o sprovođenju Plana rada Komisije i potpisuje akte Komisije.

 U slučaju odsutnosti ili sprečenosti predsednika Komisije da predsedava sednici Komisije, sednici predsedava zamenik člana Komisije koji je imenovan na predlog istog ovlašćenog predlagača kao i predsednik Komisije.

Član 22.

 U radu Komisije, bez prava odlučivanja, učestvuju:

 1) tri predstavnika ministarstva nadležnog za poslove uprave;

 2) jedan predstavnik ministarstva nadležnog za unutrašnje poslove;

 3) jedan predstavnik Poverenika za informacije od javnog značaja i zaštitu podataka o ličnosti.

 Organi iz stava 1. ovog člana dužni su da odrede svoje predstavnike, u roku od 15 dana od dana prijema pismenog zahteva Komisije.

 U radu Komisije, bez prava odlučivanja, po pozivu Komisije, mogu učestvovati i:

 1) predstavnici međunarodnih organizacija i stručnjaci sa znanjem iz oblasti rada Komisije;

 2) državni službenici u organima državne uprave i službenici u organima autonomnih pokrajina, odnosno organima jednica lokalne samouprave sa znanjem iz oblasti rada Komisije, koje odredi rukovodilac organa u kojima su ova lica zaposlena.

 Pozvana lica iz stava 3. ovog člana dužna su da Komisiji učine dostupnim sve informacije neophodne za ostvarivanje ciljeva i zadataka Komisije propisanih ovim zakonom.

Član 23.

 Rad Komisije je javan.

 Javnost rada Komisije se obezbeđuje objavljivanjem na veb-prezentaciji Narodne skupštine: saziva sednica Komisije, izveštaja koje Komisija podnosi Narodnoj skupštini, Plana rada, zapisnika sa sednica Komisije i drugih informacija iz delokruga rada Komisije od značaja za javnost.

 Izuzetno, Komisija, na predlog člana Komisije, može odlučiti da isključi javnost iz zakonom predviđenih razloga.

Član 24.

 Uslove za rad Komisije obezbeđuje Narodna skupština.

 Sredstva za rad Komisije obezbeđuju se u budžetu Republike Srbije.

 ~~Članovi Komisije ne primaju naknadu za rad u Komisiji.~~

 Članovi Komisije imaju pravo na mesečnu naknadu za rad u Komisiji u iznosu prosečne zarade bez poreza i doprinosa isplaćene u Republici Srbiji prema poslednjem objavljenom podatku republičkog organa nadležnog za poslove statistike.

 Članovi Komisije ostvaruju pravo na naknadu troškova koji nastaju u vezi s njihovim radom u Komisiji shodno Uredbi o naknadi troškova i otpremnini državnih službenika i nameštenika („Službeni glasnik RS“, br. 98/07 - prečišćen tekst, 84/14, 84/15, 74/21 i 119/23), a u skladu sa Uredbom o naknadama i drugim primanjima izabranih i postavljenih lica u državnim organima („Službeni glasnik RS“, br. 44/08 - prečišćen tekst i 78/12).

 Administrativne i tehničke poslove za potrebe rada Komisije obavljaju zaposleni u Službi Narodne skupštine koje odredi generalni sekretar Narodne skupštine.

Član 25.

 Ministarstvo nadležno za unutrašnje poslove dužno je da u roku od šest meseci od dana stupanja na snagu ovog zakona ministarstvu nadležnom za poslove uprave dostavi podatke potrebne za izvršenje člana 1. ovog zakona.

Član 26.

 Ministar nadležan za poslove uprave dužan je da propise koji su ovim zakonom predviđeni za izvršavanje ovog zakona donese u roku od šest meseci od dana stupanja na snagu ovog zakona.

 Obrazac izjave iz člana 2. ovog zakona ministar nadležan za poslove uprave propisuje u roku od 30 dana od dana stupanja na snagu ovog zakona.

Član 27.

 Ovaj zakon stupa na snagu osmog dana od dana objavljivanja u „Službenom glasniku Republike Srbije“, osim člana 1. koji se primenjuje po isteku jedne godine od dana stupanja ovog zakona na snagu.